ಅಂತರಾಷ್ಟ್ರೀಯ ಮಹಿಳಾ ದಿನಾಚರಣೆಯ ಪ್ರಯುಕ್ತ ಇಂದು ಮಾರ್ಚ ೮ ೨೦೧೫ ರಂದು ಬೆಳಿಗ್ಗೆ ೧೦ ೩೦ ಕ್ಕೆ ಹದಿ ಹರೆಯದ ಸಮಸ್ಯೆಗಳಲ್ಲಿ ಸಿಲುಕಿದ ಮಕ್ಕಳು ಎಷ್ಟು ಸುರಕ್ಷಿತ ಎಂಬ ಮತ್ತು ಹಲವು ಸಾಧಕಿಯರ ಗಾಥೆಗಳನ್ನೊಳಗೊಂಡ ಸ್ತ್ರೀ ಜಾಗೃತಿ ಪತ್ರಿಕೆಯ ವಿಶೇಷ ಸಂಚಿಕೆ ಬಿಡುಗಡೆ ಸಮಾರಂಭ ವಿಚಾರ ಸಂಕಿರಣ ಮತ್ತು ಸೇವಾ ಕ್ಷೇತ್ರದಲ್ಲಿ ಹಾಗೂ ಮಾಧ್ಯಮ ಕ್ಷೇತ್ರದಲ್ಲಿ ತಮ್ಮನ್ನೇ ಅರ್ಪಿಸಿಕೊಂಡು ಅಗಾಧ ಸಾಧನೆ ಮಾಡಿದ ಇಬ್ಬರು ಮಹಿಳೆಯರಿಗೆ ಶ್ರೀಮತಿ ಎಸ್ ಜಿ ಸುಶೀಲಮ್ಮ ರಾಜ್ಯ ಪುರಸ್ಕಾರ ಪ್ರಶಸ್ತಿ ಪ್ರದಾನ ಸಮಾರಂಭ ನಡೆಯಿತು. 

ಹಿರಿಯ ನ್ಯಾಯವಾದಿಗಳಾದ ಶ್ರೀಮತಿ ಮಂಗಳಾಂಬಾ ರಾವ್ ಅವರು ಎಲ್ಲ ಅತಿಥಿ ಅಭ್ಯಾಗತರನ್ನು ಸ್ವಾಗತಿಸಿದರೆ, ಸ್ತ್ರೀ ಜಾಗೃತಿ ಪತ್ರಿಕೆ ಸಂಪಾದಕರಾದ ಶ್ರೀಮತಿ ಶೋಭಾ.ಹೆಚ್.ಜಿ ಅವರು ಪ್ರಾಸ್ತಾವಿಕ ನುಡಿಗಳನ್ನು ಆಡಿದರು ಹಾಗೂ ಪತ್ರಿಕೋದ್ಯಮ ಮತ್ತು ಪತ್ರಕರ್ತರ ಪ್ರಸ್ತುತ ಪರಿಸ್ಥಿತಿ ಹಾಗೂ ಪತ್ರಕರ್ತರನ್ನು ನೋಡುವ ದೃಷ್ಟಿಕೋನದ ಕುರಿತು ತಮ್ಮ ಮನದ ನೋವನ್ನು  ಹಂಚಿಕೊಂಡರು. 

ಚಾಮರಾಜ ಪೇಟೆಯ ಕನ್ನಡ ಸಾಹಿತ್ಯ ಪರಿಷತ್ ಸಭಾಂಗಣದಲ್ಲಿ ಕರ್ನಾಟಕ ಸರ್ಕಾರದ ಮಾನ್ಯ ಉಪಲೋಕಾಯುಕ್ತರಾದ ನ್ಯಾಯಮೂರ್ತಿ ಶ್ರೀ ಎಸ್ ಬಿ ಮಜ್ಜಿಗೆ ಅವರು ಉದ್ಘಾಟಿಸಿದ ಬೃಹತ್ ಕಾರ್ಯಕ್ರಮಕ್ಕೆ ನೂರಾರು ಜನರು ಸಾಕ್ಷಿಯಾದರು. ಇದೇ ವೇಳೆ ಭಾರತಾಂಬೆಗೆ ಪೂಜೆ ಸಲ್ಲಿಸಿ ಪುಷ್ಪಾರ್ಚನೆ ಮಾಡುವ ಮೂಲಕ ಸಭೆಗೆ ವಿಶೇಷತೆಯನ್ನು ಕಲ್ಪಿಸಲಾಯಿತು. 

ಉದ್ಘಾಟನಾ ಭಾಷಣವನ್ನು ಮಾಡಿದ ನ್ಯಾಯಮೂರ್ತಿ ಶ್ರೀ ಎಸ್ ಬಿ ಮಜ್ಜಿಗೆ ಅವರು ಸಮಸ್ಯೆ ಎಲ್ಲರಲ್ಲಿ ಎಲ್ಲ ಸ್ತರಗಳಲ್ಲಿ ಇರುತ್ತೆ ಆದರೆ ಅದಕ್ಕೆ ಪರಿಹಾರ ಕಂಡುಕೊಳ್ಳುವುದು ನಮ್ಮ ಕೈಲಿದೆ. ವಯಸ್ಸಿನ ಅಂತರ, ಜನರೇಶನ್ ಗ್ಯಾಪ್ ನಡುವೆ ಕೂಡಾ ಸಾಮರಸ್ಯ ಸಾಧ್ಯ, ಮಕ್ಕಳನ್ನು ವಿಶ್ವಾಸಕ್ಕೆ ತೆಗೆದುಕೊಂಡು ಸರಿದಾರಿ ತೋರುವುದು ಅವಶ್ಯ ಎಂದು ಕಿವಿ ಮಾತು ಹೇಳಿದರು. 

ಹಿಂದಿ ಭಾಷೆಯ ಬೆಳವಣಿಗೆ ಮತ್ತು ಮಕ್ಕಳಿಗೆ ಹಿಂದಿ ಭಾಷೆಯನ್ನು ಕಲಿಸುವ ನಿಟ್ಟಿನಲ್ಲಿ ಜೀವನವನ್ನೇ ಮುಡಿಪಾಗಿಟ್ಟು ಅಗಾಧ ಸೇವೆ ಸಲ್ಲಿಸಿದ ಶ್ರೀಮತಿ ಬಿ ಎಸ್ ಶಾಂತಾಬಾಯಿಯವರ ಸೇವೆಯನ್ನು ಗುರುತಿಸಿ ಶ್ರೀಮತಿ.ಎಸ್.ಜಿ.ಸುಶೀಲಮ್ಮ -೨೦೧೫ ರಾಜ್ಯ ಪುರಸ್ಕಾರವನ್ನು ನೀಡಿ ಗೌರವಿಸಲಾಯಿತು. ಹಟ್ಟಿ ಚಿನ್ನದ ಗಣಿ ಅಧ್ಯಕ್ಷರಾದ ಶ್ರೀಮತಿ ರಾಣಿ ಸತೀಶ್ ಅವರು ಪ್ರಶಸ್ತಿ ಪ್ರದಾನ ಮಾಡಿದರು. ತಮಗೆ ನೀಡಿದ ಪ್ರಶಸ್ತಿಯ ಗೌರವ ಧನವನ್ನು ಶಾಂತಾಬಾಯಿಯವರು ಸ್ತ್ರೀ ಜಾಗೃತಿ ಪತ್ರಿಕೆ ಬೆಳವಣಿಗೆಗೆ ಬಳಸಬೇಕೆಂದು ಅರ್ಪಿಸಿದರೆ  ಧನರಾಶಿಯನ್ನು ಹಿಂದಿ ಕಲಿಯುವ ಆಸಕ್ತ ಮಕ್ಕಳಿಗಾಗಿ ವಿನಿಯೋಗಿಸಬೇಕಾಗಿ ವಿನಯದಿಂದ ಸ್ತ್ರೀ ಜಾಗೃತಿ ಪತ್ರಿಕೆ ಸಂಪಾದಕರಾದ ಶ್ರೀಮತಿ ಶೋಭಾ ಅವರು ಮರಳಿ ಶ್ರೀಮತಿ ಬಿ ಎಸ್ ಶಾಂತಾಬಾಯಿಯವರಿಗೆ ತಲುಪಿಸಿದ್ದು ಹೆಣ್ಣಿನ ಮಮತೆಯೇ ಮೂರ್ತವೆತ್ತತ್ತಿಂತು. ಶಾಂತಾಬಾಯಿಯವರು ತಮ್ಮ ಸುದೀರ್ಘ ಜೀವನಾನುಭವವನ್ನು ಸಭಿಕರೊಂದಿಗೆ ಹಂಚಿಕೊಂಡರು. 

ಆಕಾಶವಾಣಿಯ ವಿವಿಧ ವಿಭಾಗಗಳಲ್ಲಿ ಕಾರ್ಯನಿರ್ವಹಿಸುವ ಮೂಲಕ ಮತ್ತು ಹೆಚ್.ಐ.ವಿ.ಏಡ್ಸ್ ಪೀಡಿತರ ಮಧ್ಯೆ ಕೆಲಸ ಮಾಡುವವರಿಗೆ ಅರಿವು ಕಾರ್ಯಾಗಾರಗಳನ್ನು ನಡೆಸಿ ಸಮಾಜಕ್ಕೆ ತಮ್ಮದೇ ರೀತಿಯಲ್ಲಿ ಸೇವೆ ಸಲ್ಲಿಸಿದ ಶ್ರೀಮತಿ ಇಂದು ರಮೇಶ್ ಅವರಿಗೆ ಕೂಡಾ ಶ್ರೀಮತಿ.ಎಸ್.ಜಿ.ಸುಶೀಲಮ್ಮ -೨೦೧೫ ರಾಜ್ಯ ಪುರಸ್ಕಾರವನ್ನು ನೀಡಿ ಗೌರವಿಸಲಾಯಿತು. ಇಂದು ರಮೇಶ್ ಅವರು ಕೂಡಾ ತಮ್ಮ ಸಾಧನೆಯನ್ನು ಗುರುತಿಸಿ ಸನ್ಮಾನಿಸಿದ್ದನ್ನು ಮನಸಾರೆ ಸ್ವೀಕರಿಸಿ ಅತ್ಯಂತ ಮುಗ್ಧತೆಯಿಂದ ತಮ್ಮದು ಸಾಧನೆಯೇನೂ ಅಲ್ಲ ಅಳಿಲು ಸೇವೆ ಮಾತ್ರ ಎಂದು ನುಡಿದರು.

ಪ್ರಶಸ್ತಿ ಪ್ರದಾನ ಮಾಡಿದ ಹಟ್ಟಿ ಚಿನ್ನದ ಗಣಿ ಅಧ್ಯಕ್ಷರು ಶ್ರೀಮತಿ ರಾಣಿ ಸತೀಶ್ ಅವರು ತಾವು ಇಂಥ ಕಾರ್ಯಕ್ರಮದಲ್ಲಿ ಭಾಗವಹಿಸಿದ್ದು ತುಂಬ ಸಂತೋಷ ಮತ್ತು ಹೆಮ್ಮೆ ಎನಿಸುತ್ತಿದೆ ಅಲ್ಲದೆ ಎಲ್ಲ ಹೆಣ್ಣು ಮಕ್ಕಳಿಗೂ ಆರಂಭದಲ್ಲಿ ಅವಮಾನ ಸಹಜ. ಸಾಧನೆಯ ಹಾದಿಯಲ್ಲಿ ನಡೆಯುವವರು ಅದಕ್ಕೆ ಜಗ್ಗದೇ ಮುನ್ನಡೆದಾಗ ಅದೇ ಜನರಿಂದ ಅಭಿಮಾನ ವ್ಯಕ್ತವಾಗತ್ತೆ ಮುಂದೊಂದು ದಿನ ಸನ್ಮಾನವೂ ಲಭಿಸತ್ತೆ ಎಂದು ಎಲ್ಲರಲ್ಲಿ ಜೀವನೋತ್ಸಾಹ ತುಂಬಿದರು. ಅಲ್ಲದೇ ಮನೆ, ಮಕ್ಕಳ ಜವಾಬ್ದಾರಿ ಜೊತೆಗೆ ತನ್ನತನ ಉಳಿಸಿಕೊಂಡು ಜೀವಿಸುತ್ತಿರುವ ಪ್ರತಿ ಗೃಹಿಣಿ ಕೂಡಾ ಯಾವ ಮುಖ್ಯ ಮಂತ್ರಿ, ಪ್ರಧಾನ ಮಂತ್ರಿಗೆ ಕಮ್ಮಿಯಿಲ್ಲ ಎಂದು ಹೆಮ್ಮೆಯಿಂದ ಹೇಳಿದರು.

ಸ್ತ್ರೀ ಜಾಗೃತಿ ಪತ್ರಿಕೆಯ ವಿಶೇಷ ಸಂಚಿಕೆಯನ್ನು ನಿವೃತ್ತ ನ್ಯಾಯಾಧೀಶರಾದ  ಶ್ರೀ ಎಸ್ ಎನ್ ಕೆಂಪಗೌಡರ್ ಬಿಡುಗಡೆ ಮಾಡಿದರು. ನಂತರ ಮಾತನಾಡಿದ ಅವರು ವಾಸ್ತವ ಅಂಶಗಳನ್ನು ಅರಿತು ಎಲ್ಲರೂ ವಾಸ್ತದಲ್ಲಿ ಜೀವನ ಮಾಡಿದರೆ ಸಮಸ್ಯೆಗಳಿಗೆ ಸ್ಥಳವೇ ಇರುವುದಿಲ್ಲ ಎಂದು ನುಡಿದರು. 

ಇದೇ ಸಂದರ್ಭದಲ್ಲಿ ಅರುಣ ಉದಂiiಭಾಸ್ಕರ್ ಅವರು ಬರೆದ ಮಾತೃಭಾಷೆ ಶಿಕ್ಷಣದ ಮಹತ್ವ ಕುರಿತ ಪುಸ್ತಕವನ್ನು ಶ್ರೀಮತಿ.ಎಸ್.ಜಿ.ಸುಶೀಲಮ್ಮ ಬಿಡುಗಡೆ ಮಾಡಿ ಯುವ ಬರಹಗಾರರಿಗೆ ಶುಭ ಹಾರೈಸಿದರು.

ನೆರೆ ರಾಜ್ಯಗಳಲ್ಲಿದ್ದಾಗ ಭಾಷಾ ಸಮಸ್ಯೆ ಎಷ್ಟು ಗಾಢವಾಗಿ ತಮ್ಮನ್ನು ಕಾಡಿತ್ತು ಮತ್ತು ಅದೇ ಈ ಪುಸ್ತಕ ಬರೆಯಲು ಪ್ರೇರಣೆಯಾಯಿತು ಎಂದು ಮಾತೃಭಾಷೆ ಶಿಕ್ಷಣದ ಮಹತ್ವ ಪುಸ್ತಕದ ಲೇಖಕಿ ಅರುಣ ಉದಂiiಭಾಸ್ಕರ್ ತಮ್ಮ ಅನುಭವ ಹಂಚಿಕೊಂಡರು. 

ಹದಿ ಹರೆಯದ ಸಮಸ್ಯೆಗಳಲ್ಲಿ ಸಿಲುಕಿದ ಮಕ್ಕಳು ಎಷ್ಟು ಸುರಕ್ಷಿತ ಎಂಬ ವಿಷಯ ಪ್ರಸ್ತಾವನೆ ಮಾಡಿದ ಬೆಂಗಳೂರಿನ ಅಂತರಾಷ್ಟ್ರೀಯ ಮಾಹಿತಿ ತಂತ್ರಜ್ಞಾನ ಸಂಸ್ಥೆ ಕುಲಸಚಿವರಾದ ಶ್ರೀ ವಿ ಎಸ್ ಪ್ರಕಾಶ್ ಅವರು ಆಧುನಿಕತೆ ಜೊತೆಗೆ ಹೆಜ್ಜೆ ಹಾಕುತ್ತಲೇ ನಾವು ಇಂದಿನ ಪೀಳಿಗೆಯ ಮನಸ್ಥಿತಿ ಜೊತೆಗೆ ಹೊಂದಿಕೊಳ್ಳುತ್ತಾ ಅವರಿಗೆ ಸರಿ ದಾರಿ ತೋರುವ ಅವಶ್ಯಕತೆಯಿದೆ ಅಲ್ಲದೆ ಅವರಿಂದಲೂ ನಾವು ಕಲಿಯುವ ಅವಶ್ಯಕತೆಯಿದೆ ಎಂದು ಕಿವಿಮಾತು ಹೇಳಿದರು

ವಿಷಯ ಮಂಡನೆ ಮಾಡಿದ ಬೆಂಗಳೂರಿನ ಜಿಲ್ಲಾ ಯುವ ಸಬಲೀಕರಣ, ಕ್ರೀಡಾ ಇಲಾಖೆ ಸಹಾಯಕ ನಿರ್ದೆಶಕರಾದ ಎಂ ಎಲ್ ದೇವಿಕಾ ಅವರು ತಮ್ಮ ಖಾಸಗಿ ಜೀವನದ ಘಟನೆಗಳನ್ನೇ ಉದಾಹರಣೆಯಾಗಿ ನೀಡಿ ಹದಿಹರೆಯದವರಿಗೆ ಸ್ವಂತ ನಿರ್ಧಾರಗಳನ್ನು ತೆಗೆದುಕೊಳ್ಳಲು ಅವಕಾಶ ನೀಡಬೇಕು ಆದರೆ ತಮ್ಮ ಇತಿಮಿತಿಗಳ ಸಂಸ್ಕೃತಿ ಸಂಸ್ಕಾರಗಳ ಪರಿಚಯವನ್ನೂ ನೀಡಬೇಕು ಎಂದು ತಿಳಿಸಿದರು. 

ಆಗಮಿಸಿದ ಎಲ್ಲ ಸಭಿಕರಿಗೂ ಹದಿ ಹರೆಯದ ಸಮಸ್ಯೆಗಳಲ್ಲಿ ಸಿಲುಕಿದ ಮಕ್ಕಳು ಎಷ್ಟು ಸುರಕ್ಷಿತ ಎಂಬ ವಿಷಯ ಕುರಿತು ಚರ್ಚೆಯಲ್ಲಿ ಪಾಲ್ಗೊಳ್ಳಲು ಅವಕಾಶ ಕಲ್ಪಿಸಲಾಯಿತು. 

ಉತ್ಸಾಹದಿಂದ ಪಾಲ್ಗೊಂಡ ಸಭಿಕರು ತಮ್ಮ ಅನಿಸಿಕೆ ಅಭಿಪ್ರಾಯ ಸಲಹೆಗಳನ್ನು ಹಂಚಿಕೊಂಡರು. 

ಕಾರ್ಯಕ್ರಮದ ಅಧ್ಯಕ್ಷತೆ ವಹಿಸಿದ್ದ ಸುಮಂಗಲಿ ಸೇವಾ ಆಸ್ರಮದ ಅಧ್ಯಕ್ಷರೂ ಆದ ಶ್ರೀಮತಿ.ಎಸ್.ಜಿ.ಸುಶೀಲಮ್ಮ ಅವರು ಅಧ್ಯಕ್ಷೀಯ ಭಾಷಣ ಮಾಡಿ ಆಗಮಿಸಿದ ಎಲ್ಲ ಅತಿಥಿ ಅಭ್ಯಾಗತರ ಮಾತುಗಳನ್ನು ಮೆಲುಕು ಹಾಕಿ ಧನ್ಯವಾದ ಅರ್ಪಿಸಿದರಲ್ಲದೆ ಪತ್ರಿಕೆ ಎಲ್ಲ ಅಡೆತಡೆಗಳನ್ನು ಮೀರಿ ಬೆಳೆಯಲಿ ಅದನ್ನು ಬೆಳೆಸುವ ಶಕ್ತಿಯನ್ನು ಸರ್ವರೂಪದಲ್ಲೂ ಭಗವಂತ ಕರುಣಿಸಲಿ ಎಂದು ಹರಸಿದರು. 

- ವರದಿ: ರೇಖಾ ಸತ್ಯ

ಹದಿ ಹರೆಯದ ಸಮಸ್ಯೆಗಳಲ್ಲಿ ಸಿಲುಕಿದ ಮಕ್ಕಳು ಎಷ್ಟು ಸುರಕ್ಷಿತ? - ಚರ್ಚೆ
ಪತ್ರಕರ್ತೆ ಶ್ರೀಮತಿ ಇಂದು ರಮೇಶ್(ಮಾಧ್ಯಮ ಕ್ಷೇತ್ರ):
ಪತ್ರಕರ್ತೆ ಸುಶೀಲಾ ಸುಬ್ರಹ್ಮಣ್ಯ (ಮಾಧ್ಯಮ ಕ್ಷೇತ್ರ):
ಅಂತರರಾಷ್ಟ್ರೀಯ ಮಹಿಳಾ ದಿನಾಚರಣೆಯ ಪ್ರಯುಕ್ತ